Waarom Springsteen? | Alta Cloete
Ek bevind my in my middel-vyftigs vir die eerste keer in die posisie dat ek werklik vir my rolmodelle gekies het. Voorheen was ek meer geneig om stilletjies jaloers te wees op mense wat ek bewonder. Miskien le die sukses hierdie keer daarin dat ek nie die geringste kans het om ooit te bereik wat my twee rolmodelle bereik het nie. Beslis nie die vlak van die 70 miljoen dollar wat Bruce blykbaar die afgelope jaar verdien het nie! (Dit plaas hom blykbaar vierde onder musikante en sewende onder vermaaklikheidsterre in die algemeen.) Nog minder die moraliteit en grootse menswees van Nelson Mandela. Daar is dus nie sprake van kompetisie nie, net van bewondering.
My agting vir Madiba hoef ek sekerlik nie te verdedig nie. Hy is 'n ikoon van formaat. Soos iemand gese het – dalk die laaste ware held op aarde.
Mettertyd het baie ander eienskappe my ook getref. Die absolute passie wat hy van kindsbeen af vir sy musiek gehad het. Hy het nooit eens 'n vakansie- of tydelike werk gedoen nie – hy het eenvoudig net gefokus op sy musiek. Hy het as jong musikant geweier om enigiets behalwe sy eie, oorspronklike werk te speel, terwyl almal rondom hom bloot covers gespeel het. In sy kreatiewe lewe bly hy voortdurend aan die soek na nuwe uitdagings, hy bly groei en hy bly eksperimenteer. Hy is in staat om besondere menseverhoudinge te bou. Daarvan spreek die E Street Band se voortbestaan vanself – amper veertig jaar is hulle al bymekaar. (Daar was wel 'n onderbreking terwyl hy in die 90s met ander rigtings geeksperimenteer het, maar almal het daarna weer saamgekom). Dit klink of deel van hul geheim is dat elkeen 'n eie lewe en eie loopbaan ook het. Daarby is hy op 61 die toonbeeld van iemand wat sy lyf oppas en gesond lewe. Wat in die vermaaklikheidsbedryf seker nie maklik is nie.
Al hierdie dinge – en nog vele ander – maak hom vir my as kreatiewe mens uiters relevant. Sy loopbaan wemel van voorbeelde van gedrag wat enige mens gerus kan navolg. Geen geldrondgooiery nie (nie dat ek ooit geld sal he om rond te gooi nie), geen losbandigheid of wilde partytjies nie, geen skandale nie (behalwe een glipsie lank gelede!). Hy haal nooit die Huisgenoot se skinderblaaie nie – dis seker die dat hy so onbekend is in SA!